Imtella' Jannar 4, 2022 Is-sitwazzjoni mwegħra fl-Afganistan wasslet missier biex jipprova jbigħ lil bintu ta' 10 snin għaż-żwieġ biex ikollu l-flus biex jgħajjex lill-bqija tal-familja. Missier it-tifla, li jisimha Qandi Gul (fir-ritratt ma' ħuha ta' sitt xhur), ftiehem ma' żagħżugħ ta' 21 sena biex meta bintu tagħlaq 15-il sena jħallih jiżżewwiġha bil-kundizzjoni li jagħtih $1,000. Imma ommha, li wkoll ġiet imġegħlha tiżżewweġ ta' 15-il sena, opponiet u rnexxielha tikseb id-divorzju mingħand il-mexxejja tat-tribu bil-kundizzjoni li tirrifondi l-$1,000 li ż-żagħżugħ ta lil żewġha. Ir-raġel tagħha madankollu ħarab u spiċċat trid tieħu ħsieb il-ħamest itfal li l-età tagħhom tvarja minn 12-il sena għal xahrejn. Għalkemm f'Diċembru li għadda t-Talibani ħarġu digriet fejn jopponu ż-żwiġijiet sfurzati għadha drawwa komuni li bniet jiġu mġiegħlha jiżżewġu ta' 15-il sena u s-sitwazzjoni ħażina mhux tgħin biex din l-użanza tispiċċa.